Alles verkoop vir ŉ seiljag; dit sink op die tweede dagTanner Broadwell en Nikki Walsh saam met Remy (Foto: Nikki Walsh, Facebook) ŉ Egpaar van Colorado in die VSA het alles wat hul besit verkoop om ŉ seiljag te koop, en gereed gemaak om die oseane te verken. Binne twee dae het die droom egter ŉ nagmerrie geword. Tanner Broadwell en Nikki Walsh was op pad na Key West toe die reis skielik naby Madeira Beach in Florida ŉ wending geneem het. Hul 28 voet (8.5 meter lange) seilboot het verlede Woensdagaand iets onderwater getref. “Ons het iets getref en die seiljag het dadelik tot stilstand gekom,” het Broadwell aan die televisiestasie WFTS gesê. Water het by die kajuit begin instroom en hul droom het begin sink. Die egpaar het hul identiteitsdokumente, kontant en hul hondjie Remy gegryp en hulp ontbied. Volgens die Tampa Bay Times het ŉ skip ongeveer ŉ uur later opgedaag, maar die water was te vlak om die egpaar te nader. Die egpaar en Remy het in die water gespring en hul seiljag (en drome!) agtergelaat. “Alles waarvoor ek gewerk het, alles wat ek al sedert my kinderjare besit het, het ek saamgevat. Nou het dit weggedryf en daar is niks wat ek kan doen nie,” het Walsh aan WFTS gesê. Broadwell en Walsh is verlede jaar weg uit Colorado nadat hulle al hul besittings verkoop het, insluitend ŉ motor, om Lagniappe vir $5 000 (byna R60 000) gekoop het. Dit het ŉ jaar lank geduur en nog $5 000 om die seiljag gereed te kry om op die oop see te vaar, berig Tampa Bay Times. Nou sal dit die egpaar duisende rand kos om Lagniappe uit die kanaal te haal. Selfs sonder enige spaargeld of ŉ dak oor hul kop het die egpaar gesê hulle sal nie die droom laat vaar nie. “Die boot het gesink, maar ons droom het nie saam met die boot gesink nie,” het Walsh bygevoeg.